**Predmetom zákazky je poskytovanie servisu a záručných a pozáručných opráv** služobných motorových vozidiel **autorizovanou opravovňou alebo nezávislou opravovňou** a poskytovanie doplnkových služieb na obdobie 48 mesiacov.

Predmet zákazky musí byť poskytovaný **na území miest Bratislava, Banská Bystrica, Košice**.

**Predmetom zákazky** je servis a záručné a pozáručné opravy služobných motorových vozidiel, **najmä** značiek

* **Volkswagen** /VW/ (najmä modely Golf, Passat, Touareg),
* VW úžitkové vozidlá,
* **ŠKODA** (najmä modely Fabia, Octavia, Superb),
* **Seat** (najmä model Leon),
* **Hyundai** (najmä model Tucson),
* **KIA** (najmä modely Ceed, Sportage),
* **Elektrické a plug-in hybridné vozdilá**

**Predmet zákazky zahŕňa:**

**1. Servisné služby -** servis a servisné prehliadky motorových vozidiel (záručné a pozáručné) a opravy motorových vozidiel (najmä mechanické a autoelektrikárske práce autoklampiarske a autolakovnícke služby) (ďalej len „servisné služby“)**,**

Mechanické a autoelektrikárske služby zahŕňajú najmä:

* servis brzdových systémov
* výmena brzdových obložení
* generálne opravy motorov a prevodoviek
* montáž zabezpečovacích zariadení
* nastavenie svetiel
* geometria
* kontrola a výmena olejov, filtrov a mazania
* výmena rozvodových remeňov
* opravy podvozkových častí
* servis a plnenie klimatizácií (oprava, dezinfekcia, údržba systému)
* opravy elektroinštalácie, vzduchotlaku, bŕzd
* opravy tlmičov
* opravy náprav
* opravy ťažných zariadení vozidiel
* opravy ABS, elektronických systémov ASR, ESP, - kódovanie riadiacich jednotiek a flash riadiacich jednotiek - atď.

Autoklampiarske a lakovacie služby zahŕňajú najmä:

* opravy havarovaných automobilov – brúsenie, zváranie, tmelenie, vyklepávanie
* opravy karosérií vozidla
* ošetrenie a konzervácia podvozkových častí a dutín vozidla
* zváranie plastov
* výmena skiel
* oprava výfukových systémov
* označovanie vozidiel znakmi a nápismi (po oprave pôvodne polepeného komponentu) - atď.

**Doba poskytnutia servisných služieb:**

|  |  |
| --- | --- |
| Základný servis -  | do 4 hod. od prevzatia vozidla.  |
| Malé opravy -  | do 8 hod. od prevzatia vozidla.  |
| Stredné opravy -  | do 96 hod. od prevzatia vozidla.  |
| Veľké opravy -  | do 240 hod. od prevzatia vozidla.  |

**Základný servis** zahŕňa najmä – výmena olejov, kvapalín, náplní, filtrov, stieračov, žiaroviek, sviečok, akumulátora, pneumatík, oprava defektu, nastavenie svetiel, geometria, čistenie interiéru a umytie vozidla, technická a emisná kontrola a pod.

**Malé opravy** zahŕňajú najmä – bežné opravy, výmena bŕzd, čapov, kĺbov, tlmičov, ložísk, remeňov a pod.

**Stredné opravy** zahŕňajú najmä – výmena častí agregátov, opravy motorov a prevodoviek, výmena výfuku, dverí, blatníkov, drobné lakovnícke práce a pod.

**Veľké opravy** zahŕňajú najmä – opravy po dopravných nehodách a poistných udalostiach vyžadujúce odstrojenie vozidla a pod.

Servisné služby zahŕňajú všetky bežné súčasti týchto služieb napr. likvidáciu kvapalín, mazív, pneumatík, neupotrebiteľných dielov a častí po oprave a iného odpadu vzniknutého pri poskytovaní servisných služieb.

**Verejný obstarávateľ požaduje:**

* aby pri poskytovaní servisných služieb boli používané výrobcom vozidla predpísané, schválené a kalibrované diagnostické zariadenia, meracie prístroje, opravárenské nástroje a boli dodržiavané technologické postupy stanovené výrobcom vozidla,
* aby pri servisných službách boli používané originálne náhradné diely\*,
* aby vplyvom činnosti poskytovateľa na vozidlách nedošlo k strate či obmedzeniu záruk na vozidlách alebo ich častiach.
* aby servisné služby boli počas celej doby trvania rámcovej dohody poskytované v súlade s požiadavkami normy ISO 9001,
* aby poskytovateľ počas celej doby trvania rámcovej dohody spĺňal požiadavky normy EN ISO 45001:2018 na zabezpečenie ochrany zdravia zamestnancov a ich bezpečnosti pri práci,
* aby servisné služby boli počas celej doby trvania rámcovej dohody poskytované v súlade s požiadavkami normy ISO 14001 (platí iba v prípade ak úspešný uchádzač vo verejnom obstarávaní uplatnil pri kritériu č. 3 držbu certifikátu ISO 14001),
* aby poskytovanie a fakturovanie služieb bolo realizované v zmysle všeobecne platných noriem spotreby práce vydaných príslušným importérom motorového vozidla, alebo všeobecne uznávaných noriem spotreby práce uvedených v programoch, a to najmä: AUTO- DATA, AUDAPAD, ELSA, LTS, SilverDAT.

\* alternatívne náhradné diely môžu byť pri poskytovaní servisných služieb použité len so súhlasom objednávateľa, za cenu nižšiu ako originálne náhradné diely (po uplatnení zľavy) a za dodržania všetkých zmluvných podmienok a podmienok tzv. blokovej výnimky (NARIADENIE KOMISIE (EÚ) č. 461/2010 z 27. mája 2010 o uplatňovaní článku 101 ods. 3 Zmluvy o fungovaní Európskej únie na kategórie vertikálnych dohôd a zosúladených postupov v sektore motorových vozidiel.) (najmä dodržanie záruky na vozidlo alebo jeho časti).

1. **Zabezpečenie vykonania technických kontrol a emisných kontrol vozidla do 3,5 t.**

1. **Odťahová služba –** zahŕňa pristavenie odťahovacieho vozidla, manipulácia s vozidlom pri naložení a vyložení, prevoz do servisných priestorov poskytovateľa (požaduje sa nonstop zabezpečenie 365/24/7).

1. **Prezutie pneumatík** – položka zahŕňa
	* vyzutie sady všetkých 4 diskov,
	* vizuálna kontrola poškodenia pneumatík,
	* obutie diskov,
	* nahustenie pneumatík,
	* vyváženie pneumatík,
	* montáž na vozidlo,
	* zabalenie pneumatík do igelitových obalov.

Uskladnenie pneumatík nie je predmetom zákazky.

1. **Dezinfekcia** **interiéru vozidla ozónom alebo inou vhodnou technológiou.**

1. **Umytie**, **čistenie a ošetrenie exteriéru –** položka zahŕňa predumytie, umývanie karosérie a kolies/diskov šampónom a kefami, umytie podvozku, oplach, vosk, vysušenie.

1. **Umytie motora (motorového priestoru) vozidla.**

1. **Umytie, čistenie a ošetrenie interiéru vozidla** – položka zahŕňa
	* Vysávanie celého interiéru a batožinového priestoru,
	* vyčistenie interiéru a skiel zvnútra,
	* **tepovanie textilných častí interiéru vrátane batožinového priestoru.**

Všetky služby okrem služieb podľa bodu 3 je potrebné poskytovať počas všetkých pracovných dní v roku bez ohľadu na celozávodnú dovolenku opravovne.

 \* Táto časť súťažných podkladov bude tvoriť neoddeliteľnú súčasť rámcovej dohody ako Príloha č. 1, ktorú uzatvorí verejný obstarávateľ s úspešným uchádzačom.